Talle huise, duisende hektaar in Suid-Kaapse brande verwoesHelikopters help om brande in die George-gebied te blus. Foto: Working on Fire (Twitter) Altesaam 35 gesinne is ontwortel en minstens 19 huise is heeltemal verwoes in die brande wat die afgelope paar dae in die Tuinroete in die Suid-Kaap woed. Die gesinne het almal in die omgewing van Beervlei en Fairleigh in die Knysna-distrik gewoon. Die Tuinroete-distriksmunisipaliteit sê nóg 16 huise is gedeeltelik verwoes. Die brande in die gebied was teen Donderdagmiddag meestal in bedwang, maar die situasie word steeds fyn dopgehou. Die Tuinroete-brandbestuursentrum monitor ook steeds alle brande, terwyl die publiek gewaarsku is dat brande plek-plek weer kan opvlam en rook sal veroorsaak. Spanne brandbestryders ruim ook nog op ná die verwoestende brande die afgelope week groot dele van die streek lamgelê het. Minstens agt mense is dood en teen vanoggend het meer as 70 000 hektaar grond afgebrand, terwyl kragpale, kommunikasielyne, strukture soos die Ou Tolhuis naby George én tientalle diere weens die brande in die slag gebly het. Kapt. Malcolm Pojie, polisiewoordvoerder in die Wes-Kaap, het vanoggend gesê die brand by George het homself uitgewoed. Brande in die omgewing van Knysna is egter nog nie heeltemal geblus nie. Vroeër vandeesweek in die George-omgewing. Foto: Verskaf Meer as 305 werkers van die organisasie Working on Fire het vanoggend ook nog gespook om brandlyne te beskerm. Spanne het deur die nag by De Vlugt gewerk om brande in bedwang te hou en infrastruktuur – waaronder ŉ saagmeule – en inwoners van die klein gemeenskappie te beskerm. Twee helikopters is deur die loop van die oggend na die gebied gestuur, nadat die brand daar weer opgevlam het. Gebiede soos Karatara, Reenendal, De Vlugt en George was midde-in die verwoesting. Teen Woensdag het gunstiger weersomstandighede minstens gehelp met pogings om die brande in bedwang te bring. Die koeler weer wat vir die naweek voorspel word, is ook goeie nuus vir brandbestryders. Lede van die Tuinroete-munisipaliteit en die gesamentlike operasionele komitee het vanoggend vergader, onder meer om die skade wat aangerig is, te bespreek. Dit is egter nog onseker of die streek tot rampgebied verklaar gaan word. Die George-munisipaliteit het intussen die publiek bedank vir milde skenkings aan brandbestryders. Die munisipaliteit sê die reaksie op versoeke om onder meer water en versnaperinge vir brandweerlede, was oorweldigend. Die munisipaliteit het ook gevra dat mense nie meer voorraad na die Rosemoor-stadion of George-brandweerstasie neem nie, omdat daar nie meer plek beskikbaar is nie.